b'\n_START_ARTICLE_\nFonbuiso kult\xc5\xabra\n_START_PARAGRAPH_\nFonbuiso kult\xc5\xabra\xc2\xa0\xe2\x80\x93 v\xc4\x97lyvojo neolito ir eneolito archeologin\xc4\x97 kult\xc5\xabra, pavadinta pagal tyrin\xc4\x97t\xc4\x85 Fontbouisse gyvenviet\xc4\x99 \xc4\xaf rytus nuo Somjero, Gardo departamentas, Pranc\xc5\xabzija).\n_START_SECTION_\nArealas\n_START_PARAGRAPH_\nFonbuiso kult\xc5\xabra 3 t\xc5\xabkstantmetyje pr. m. e. buvo paplitusi Piet\xc5\xb3 Pranc\xc5\xabzijoje, ji susiklost\xc4\x97 i\xc5\xa1 Ferjero kult\xc5\xabros.\n_START_SECTION_\nKult\xc5\xabra\n_START_PARAGRAPH_\nFonbuiso kult\xc5\xabros \xc5\xbemon\xc4\x97s gyveno atvirose ir \xc4\xaftvirtintose gyvenviet\xc4\x97se, kartais urvuose. Atvirose gyvenviet\xc4\x97se rasta 5-15 nedideli\xc5\xb3 akmeniniais pamatais pastat\xc5\xb3 su \xc5\xbeidiniais liekan\xc5\xb3, j\xc5\xb3 viduje aptikta dideli\xc5\xb3 ind\xc5\xb3, manoma, maisto atsargoms laikyti. \xc4\xaetvirtintas gyvenvietes (Boussargues, Le Grand Devois de Figaret) paprastai juos\xc4\x97 netaisyklingo daugiakampio plano akmen\xc5\xb3 sienos su bok\xc5\xa1tais kampuose._NEWLINE_Gyventojai vert\xc4\x97si gyvulininkyste, i\xc5\xa1 dalies \xc5\xbeemdirbyste ir med\xc5\xbeiokle, rinko maist\xc4\x85. Naudojo daugiausia titnaginius dirbinius, da\xc5\xbeniausiai pagamintus i\xc5\xa1 nuoskal\xc5\xb3\xc2\xa0\xe2\x80\x93 plok\xc5\xa1\xc4\x8diai retu\xc5\xa1uotus lapo pavidalo antgalius, grem\xc5\xbetukus, peilius, gr\xc4\x85\xc5\xbetus, kirvius; rasta t. p. kaulo ir rago bei ankstyv\xc5\xb3j\xc5\xb3 varini\xc5\xb3 dirbini\xc5\xb3. Fonbuiso kult\xc5\xabri b\xc5\xabdinga keramika (daugiausia \xc4\xafvair\xc5\xabs pusiau apskritadugniai indai profiliuotu pakra\xc5\xa1\xc4\x8diu) puo\xc5\xa1ta \xc4\xafr\xc4\x97\xc5\xbetais girliand\xc5\xb3, kvadrat\xc5\xb3 motyvais._NEWLINE_Mirusiuosius da\xc5\xbeniausiai laidojo nedegintus dolmenuose, urvuose, uolose i\xc5\xa1kirstose kamerose, kartais sudegintus cistose; b\xc5\xabdingi kolektyviniai kapai. Fonbuiso kult\xc5\xabra sunyko bronzos am\xc5\xbeiaus prad\xc5\xbeioje.'